Premierul Mihai Tudose a declarat, la finalul dezbaterilor pe moțiunea de cenzură depusă de PNL și USR, că Executivul va adopta o ordonanță de urgență pentru plafonarea amenzilor de circulație. Acestea, fiind raportate la salariul minim pe economie, ar urma să crească substanțial de la 1 ianuarie 2018.

Sursă foto: Getty Images

„Pentru a nu crește și a nu da naștere la interpretări, doamna ministru (Carmen Dan - n.r.) mi-a spus că lucrează la o ordonanță de urgență”, a declarat premierul Tudose jurnaliștilor care l-au întrebat ce se va întâmpla cu amenzile de circulație de la 1 ianuarie 2018.

De la începutul anului viitor, salariul minim pe economie ar trebui să crească la 1.900 de lei, o hotărâre de Guvern urmând să fie adoptată de Guvern în perioada următoare, odată cu proiectele bugetului de stat pe 2018.

Odată cu creșterea salariului minim pe economie ar urma să crească însă și punctul-amendă: la 190 de lei de la 145 de lei. Prin urmare, amenzile pe care le vor plăti șoferii vor fi, potrivit Codului rutier, de la 380 de lei la 19.000 de lei (ultima sumă este aferentă clasei a V-a de amenzi, de la 21 la 100 de puncte-amendă, și se aplică doar persoanelor juridice).